Boer voor plaashek geskietBoere in die omgewing het glo gehelp om die verdagte vas te trek. Foto: Verskaf ŉ Boer van die Biesiesvlei-omgewing tussen Lichtenburg en Sannieshof in Noordwes is Sondagmiddag voor sy plaashek geskiet. Frans van der Linde jr. het glo van die dorp af gekom en met sy bakkie voor die plaashek stilgehou toe die skieter hom genader het. Dit is nie duidelik wat presies gebeur het nie, maar Van der Linde is in ’n arm en been gewond. Tarien Cooks, Van der Linde se niggie, het aan Maroela Media gesê Van der Linde het probeer terugjaag na die Biesiesvlei-polisiekantoor, maar op pad sy bewussyn verloor en deur ŉ muur gejaag. Hy het probeer uitklim en verder stap, maar langs die bakkie inmekaargesak. Volgens Cooks het ŉ groep voetgangers gesien wat gebeur en die polisie ontbied. Frans van der Linde se voertuig nadat hy sy bewussyn verloor en deur ‘n muur gejaag het. Foto: Verskaf “Ek is nie presies seker wat gebeur het nie, omdat die polisie nog nie met ons die voorval bevestig het nie, maar soos ek dit verstaan, het ŉ klomp boere uit die gemeenskap gereageer en gehelp om die skieter agterna te sit,” het sy gesê. Die verdagte is glo vroegaand deur boere op die Uitkykpad in die omgewing vasgetrek. Volgens Cooks is Van der Linde intussen na ŉ hospitaal in Mafikeng oorgeplaas en Maandagoggend geopereer. Sy toestand is stabiel en hy is buite gevaar. Cooks kon nie bewerings dat die skietery die uiteinde van ŉ loongeskil was, bevestig nie en het gesê sover haar wete strek, was die skieter nie een van Van der Linde se plaaswerkers nie. Sy het gesê Van der Linde se twee kinders was nie tuis ten tyde van die voorval nie. Hein Steyn, voorsitter van die plaaslike boerevereniging, het aan Maroela Media gesê dat die inwoners die afgelope paar maande gereeld onder misdaad in die gebied gebuk gaan en dat die boere daarom baie paraat is wat veiligheid betref. Brig. Leonard Hlathi, woordvoerder van die polisie, het aan Maroela Media gesê dat hy bewus is van ŉ skietvoorval in die omgewing, maar nie meer inligting daaroor het nie. Hy kon nie bevestig dat ŉ verdagte in hegtenis geneem is nie. Maroela Media wag op kommentaar en inligting van die polisie.